b'\n_START_ARTICLE_\nUsta\xc5\xa1ka Star\xc4\x8devi\xc4\x87eva mlade\xc5\xbe\n_START_PARAGRAPH_\nUsta\xc5\xa1ka Star\xc4\x8devi\xc4\x87eva mlade\xc5\xbe je prema Propisniku o zada\xc4\x87i, ustrojstvu, radu i smjernicama "Usta\xc5\xa1e" - Hrvatskog oslobodila\xc4\x8dkog pokreta, sva hrvatska mladost, mu\xc5\xa1ka i \xc5\xbeenska u dobnoj skupini od petnaeste do dvadeset i prve godine \xc5\xbeivota. Pripadnici Usta\xc5\xa1kog junaka navr\xc5\xa1enjem petnaeste godine sve\xc4\x8dano su prelazili u Usta\xc5\xa1ku Star\xc4\x8devi\xc4\x87evu mlade\xc5\xbe. Navr\xc5\xa1enjem do dvadeset i prve godine pripadnici Usta\xc5\xa1ke Star\xc4\x8devi\xc4\x87eve mlade\xc5\xbei sve\xc4\x8dano su prelazili u usta\xc5\xa1ke sveu\xc4\x8dili\xc5\xa1tarce. Od ove dobne skupine, kao i starijih skupina Usta\xc5\xa1ke mlade\xc5\xbei, postrojavala se radna slu\xc5\xbeba usta\xc5\xa1ke mlade\xc5\xbei. Na \xc4\x8delu je stajao zapovjednik. Zapovjednici su bili izravno podre\xc4\x91eni poglavniku. Od izabranih pripadnika Star\xc4\x8devi\xc4\x87eve mlade\xc5\xbei postrojavali su se Usta\xc5\xa1ki juri\xc5\xa1nici, a od izabranih pripadnica postrojavale su se Usta\xc5\xa1ke djevojke. Star\xc4\x8devi\xc4\x87eva mlade\xc5\xbe se dijelila na pojedine grane djelovanja poput odjela za vojni\xc4\x8dku prednaobrazbu, duhovni odgoj, promi\xc4\x8dbu, tjelovje\xc5\xbebu, umije\xc4\x87e, zdravstvo, dru\xc5\xa1tvenu i gospodarsku brigu, a kod djevoj\xc4\x8dica i za ku\xc4\x87anstvo. Granama su rukovodili odjelni upravitelji. \xc4\x8clanom Usta\xc5\xa1ke mlade\xc5\xbei postajali su svaki Hrvat i Hrvatica kad bi navr\xc5\xa1ili sedmu godinu \xc5\xbeivota, a mjesni ih tabornik Usta\xc5\xa1ke mlade\xc5\xbei pozvao u tabor. \xc4\x8clanstvo je prestajalo smr\xc4\x87u, navr\xc5\xa1enom dobi, ranijim upisom na Sveu\xc4\x8dili\xc5\xa1te, stupanjem u Usta\xc5\xa1ku vojnicu, \xc5\xbeenidbom ili udajom ili odstranjenjem iz redova.'